《歌赠叶季质》
宋代·陈长方

叶子哦诗风雨寒，时时和墨摇笔端。
江山万里入寸纸，杳霭孤鸿残照閒。
沧洲散发径欲往，已觉置我江之干。
一身幺麽仅如许，胸次奈君湖海宽。
酒狂稍稍芒角露，扫出怪石苍松盘。
他人崎岖作能事，君独笑谈聊一戏。
青鞋布袜自寻山，四十无家疑家世。
莫歌长铗归来乎，不须苦吟频捻须。
但将美酒浇磈磊，里社年丰皆可酤。
醉来横眠醒读书，长康非痴君岂愚。
身閒无事肯过我，更作天姥当庭除。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。